Lébény Város Polgármesterétől ……….. ) napirend

Előterjesztés

a

Képviselő-testület 2019. november 27-i ülésére

Tárgy: 2020. évi költségvetési koncepció

Előterjeszti: Kovács Gábor polgármester

 Tartalom

[Bevezetés 3](#_Toc25242932)

[Bevételek 3](#_Toc25242933)

[Az önkormányzatok központi költségvetési támogatási rendszere 4](#_Toc25242934)

[Települési önkormányzatok működésének támogatása 4](#_Toc25242935)

[Települési önkormányzatok egyes köznevelési feladatainak támogatása 5](#_Toc25242936)

[Települési önkormányzatok szociális, gyermekjóléti és gyermekétkeztetési feladatainak támogatása 5](#_Toc25242937)

[Települési önkormányzatok kulturális feladatainak támogatása 6](#_Toc25242938)

[Közhatalmi bevételek 6](#_Toc25242939)

[Működési bevételek 6](#_Toc25242940)

[Felhalmozási bevételek 6](#_Toc25242941)

[Költségvetési maradvány 7](#_Toc25242942)

[Finanszírozási bevételek 7](#_Toc25242943)

[Kiadások 7](#_Toc25242944)

[Személyi juttatások 7](#_Toc25242945)

[Munkadókat terhelő járulékok 8](#_Toc25242946)

[Dologi kiadások 8](#_Toc25242947)

[Ellátottak pénzbeli juttatásai 8](#_Toc25242948)

[Egyéb működési célú támogatási kiadások 9](#_Toc25242949)

[Államháztartáson belülre nyújtott támogatások 9](#_Toc25242950)

[Államháztartáson kívülre nyújtott támogatások 9](#_Toc25242951)

[Felhalmozási kiadások 9](#_Toc25242952)

[Lébényi Óvoda – Bölcsőde 11](#_Toc25242953)

[Lébényi Közös Önkormányzati Hivatal 12](#_Toc25242954)

[Összegzés 13](#_Toc25242955)

**Tisztelt Képviselő-testület!**

Az államháztartásról szóló 2011. évi CXCV. törvény 2014. évi módosítása következtében koncepciókészítési kötelezettséggel nem rendelkezik a Képviselő-testület, a 2020. évi költségvetés tervezéséhez azonban elengedhetetlen a jövő évi tervek, elképzelések megfogalmazása, egy átfogó koncepció kidolgozása, mely meghatározza a főbb irányvonalakat.

**A koncepció elsődleges célja a következő évi költségvetés kialakításához szükséges alapelvek, főbb célkitűzések meghatározása. A koncepcióval kapcsolatos általános követelmény, hogy a kötelező feladat-ellátás biztosított legyen. Felül kell vizsgálni az önként vállalt feladatokat és meg kell fogalmazni a fejlesztéseket.**

A koncepció elkészítéséhez 2019. évi LXXI. törvényMagyarország 2020. évi központi költségvetéséről, illetve az egyes feladatellátásokra vonatkozó szakmai és ágazati jogszabályok állnak rendelkezésre.

# Bevezetés

A Magyar Közlöny 2019. évi 128. számában (2019. július 23.) megjelent a 2019. évi LXXI. törvény Magyarország 2020. évi központi költségvetéséről. A törvényt az Országgyűlés a 2019. július 12-i ülésnapján fogadta el.

Az Állami Számvevőszék véleménye alapján a 2020. évi központi költségvetésről szóló törvényjavaslat tervezése a vonatkozó szabályok betartásával történt. A költségvetésben szereplő kiadások és bevételek megalapozottak. A kialakított előirányzatokkal a tervezett költségvetési hiány ás államadósság pálya megvalósítható. Emellett a tartalékok képzése hozzájárul a jövőben felmerülő váratlan helyzetek, valamint költségvetési kockáztok kezeléséhez.

**Az ÁSZ véleménye a helyi önkormányzatoknak nyújtott támogatásokról: a támogatási előirányzatok megalapozottak.**

A 2020. évi költségvetésről szóló törvény a helyi önkormányzatok támogatására 735,8 Mrd Ft kiadási előirányzatot tervezett, amely 1 %-os növekedést mutat az előző évhez. Ezen belül 10,2 %-kal emelkedik a helyi önkormányzatok működésének általános támogatása, valamint 4,4 %-kal a gyermekétkeztetési feladatokra szánt kiadási összegek.[[1]](#footnote-1)

# Bevételek

A bevételek tervezése során változatlanul nagy hangsúlyt kell helyezni az önkormányzati és az intézményi saját bevételek pontos számbavételére, a bevételi források teljes körűségére. A 2020. évi költségvetés összeállításánál mind az intézményi, mind pedig az önkormányzati saját bevételeket a reálisan beszedhető, teljesíthető mértékben kell terveznünk ahhoz, hogy az állami költségvetésből megillető bevételekkel együtt teljesíthető kiadási szintet lehessen tervezni.

## **Az önkormányzatok központi költségvetési támogatási rendszere**

**2020. évben is** a 2013-ban bevezetett – az önkormányzati feladatellátáshoz igazodó – feladatalapú támogatási rendszerben történik.

Az önkormányzati feladatok támogatási összegeit a Magyarország Központi Költségvetéséről szóló 2019. évi LXXI. törvény 2. számú melléklete tartalmazza.

### Települési önkormányzatok működésének támogatása

Az önkormányzatok feladatainak nagyobb részét a klasszikus értelemben vett önkormányzati feladatok teszik ki, amelyekbe a következők tartoznak:

1. önkormányzati hivatal működésének támogatása, elismert hivatali létszám alapján,
2. zöld-terület-gazdálkodással kapcsolatos feladatok támogatása,
3. közvilágítás fenntartásának támogatása,
4. közutak fenntartásának támogatása,
5. egyéb önkormányzati feladatok támogatása,
6. lakott külterülettel kapcsolatos feladatok támogatása és
7. üdülőhelyi feladatok támogatása.

Az előbbiekben felsorolt támogatások fajlagos összegének alakulását az alábbi táblázat mutatja be:

|  |  |  |  |  |
| --- | --- | --- | --- | --- |
| **Megnevezés** | **2019. évi fajlagos támogatási összeg** | **2020. évi fajlagos támogatási összeg** | **Eltérés** | **Megjegyzés** |
| Önkormányzati hivatal működésének  | 4580000 Ft | 5450000 Ft | +870000 Ft | 19 %-os növekedés |
| Zöld-terület-gazdálkodással kapcsolatos feladatok  | 22300 Ft/hektár | 25200 Ft/hektár | +2900 Ft/hektár | 13 %-os emelés |
| Közvilágítási feladatok | 400000 Ft/km | 400000 Ft/km | 0 |  |
| Köztemető-fenntartási feladatok | 104 Ft/m2 | 104 Ft/m2 | 0 |  |
| Közutak fenntartása | 227000 Ft/km | 227000 Ft/km | 0 |  |
| Egyéb önkormányzati feladatok | 2700 Ft/fő | 2700 Ft/fő | 0 | a magas iparűzési adóbevétel miatt önkormányzatunk nem jogosult e támogatásra |
| Lakott külterülettel kapcsolatos feladatok | 2550 Ft/külterületi lakos | 2550 Ft/külterületi lakos | 0 |  |
| Üdülőhelyi feladatok  | 1 Ft/ idegenforgalmi adóforint | 1 Ft/ idegenforgalmi adóforint | 0 |  |

Az önkormányzatokat megillető egyes költségvetési támogatásokat azonban 2020-ban is csökkenti az ún. „*beszámítás” összege (*a helyi önkormányzatok iparűzési adóalaphoz viszonyított elvárt bevétele), ugyanakkor az alacsony gazdasági potenciállal rendelkező települések felzárkózása érdekében kiegészül a rendszer a pozitív „kiegyenlítéssel”. Az alacsony iparűzési adóval rendelkező települések meghatározott százalékú kiegészítő forrásban részesülnek az alapfeladataik ellátása érdekében. A jelentős iparűzési adóval rendelkező településeket ugyanakkor továbbra is sávosan növekvő mértékben terheli a beszámítás.

A következő évre vonatkozó mutatószám felmérés már megtörtént, de a támogatási összegek visszaigazolása a Magyar Államkincstártól 2019. év decemberében várható. De ennek ellenére a jelenlegi információk alapján végeztünk számításokat az e jogcímre jutó támogatási összeg meghatározására.

Az egy lakosra jutó adóerőképesség 2019. évre összege 38637 Ft/fő, de a következő évben a megnövekedett adóbevétel miatt az egy főre eső adóerő-képesség 43237 Ft/fő.

Számításaink alapján várható támogatási összege 59 M Ft. Ez a 2019. évi eredeti előirányzattól 6 M Ft-tal marad el.

### Települési önkormányzatok egyes köznevelési feladatainak támogatása

Az óvodapedagógusok és az óvodapedagógusok nevelő munkáját közvetlenül segítők bértámogatására (elismert létszám alapján), óvodaműködtetés támogatása és nemzetiségi pótlék jogcímen, valamint kiegészítő támogatás az óvodapedagógusok minősítéséből adódó többletkiadásokhoz jogcímen a felmérés alapján várhatóan 102318 E Ft támogatást biztosít az állam, amely az adott feladat kiadásainak - előző év teljesítés adatai alapján – kb. 62 %-át fedezi.

### Települési önkormányzatok szociális, gyermekjóléti és gyermekétkeztetési feladatainak támogatása

Ezen a jogcímen várhatóan 27096 E Ft támogatással, amelyből a bölcsődei feladatok ellátására 11972 E Ft, az intézményi gyermek étkeztetési feladatok ellátására 15070 E Ft és a rászoruló gyermekek szünidei étkeztetésének támogatására 54 E Ft-tal számolhatunk

### **Települési önkormányzatok kulturális feladatainak támogatása**

A települési önkormányzatok nyilvános könyvtári és közművelődési feladatai támogatásához a központi költségvetés 1210 Ft/lakos támogatást biztosít. Városunk elismert lakosságszáma 3267 fő, és így 4102 E Ft támogatással számolhatunk.[[2]](#footnote-2)

## Közhatalmi bevételek

Az önkormányzat legjelentősebb bevételi forrásai továbbra is a **helyi adókból származó bevételek. Az önkormányzatunk által kivetett adók: építményadó, magánszemélyek kommunális adója, iparűzési adó, idegenforgalmi adó. Egyéb települési adók beszedését a képviselő-testület nem rendelte el és továbbra sem javasoljuk egyéb adók bevezetését.**

**Lébény Város Önkormányzat képviselő-testülete a város pénzügyi helyzetére való tekintettel az elmúlt években nem emelte a helyi adók mértékét.**

**A tárgy évben 220100 E Ft adóbevételt terveztünk. A 2019. október 31-i állapotot figyelembevéve a következő évre 211100 E Ft adóbevétellel számolhatunk. A helyi adónemek közül a legnagyobb volumenű bevételi forrást az iparűzési adó biztosítja településünknek. Az eddigi tényadatok és benyújtott bevallások alapján úgy gondoljuk, hogy jövő évben 175 M Ft adóbevétel fog teljesülni e jogcímen.**

**A kivetett adók a környező településekhez képest jelentős forrást biztosítanak működési és felhalmozási kiadásainkhoz, a színvonalas feladat-ellátáshoz. Nem javasoljuk a jelenlegi adómértékek emelését.**

**A közhatalmi bevételek között kerülnek kimutatásra az átengedett központi adók, mint a gépjárműadó. A beszedett gépjárműadó 60 %-a átutalásra kerül a központi költségvetés részére és 40 %-a marad a települési önkormányzatnál. Ezeken az adónemeken 13200 E Ft bevétel számolunk.**

**Természetesen a 2020. évi költségvetés készítésekor az adatokat felülvizsgáljuk és a teljes év adatai figyelembevételével határozzuk meg az összegeket.**

## Működési bevételek

A **működési bevételeket** döntően bázis szinten, a teljesítési adatok figyelembevételével indokolt tervezni. Ezen tervezett bevételi források közt szerepelnek a szolgáltatások, a közvetített szolgáltatások ellenértéke, a tulajdonosi bevételek, az intézményi gyermekétkeztetés térítési díjbevételek, működési célú ÁFA bevételek. Koncepció szinten közel 50000 E Ft bevétellel számolunk. Természetesen, ha a képviselő-testület döntést hoz az eddigi díjtételek, az érvényes szerződések módosításáról, akkor az összeg módosulni fog.

## F**elhalmozási bevételek**

Felhalmozási bevételek tekintetében – jelenlegi információk alapján - nem számolhatunk jelentős összeggel. Az idei évben benyújtott pályázatok zöme pozitív elbírálásban részesült és megvalósítás előtt a támogatási összegek kiutalásra kerültek. Amennyiben a megvalósítás áthúzódik a következő évre, a kiutalt összegek a maradvány összegét fogják gyarapítani. Egy nyitott pályázatunk van a Magyar Falu Program keretében kiírt Eszközfejlesztés belterületi közterületek karbantartására. A benyújtott pályázatunk elbírálása megtörtént, a meghatározott értékelési szempontoknak megfelelt, de a rendelkezésre álló forrás kimerült és így pályázatunk tartaléklistára került. Amennyiben forrás felszabadul, pályázatunk automatikusan pozitív elbírálást nyer.

A pályázati támogatásokon kívül csak az önkormányzat tulajdonát képező vagyontárgyak értékesítéséből származható bevételek kerülhetnek ezen a címen megtervezésre, de ehhez minden esetben szükséges a képviselő-testület határozata.

## Költségvetési maradvány

A 2019. évi gazdálkodásunktól függően keletkező költségvetési maradvány bővítheti a 2020. évre rendelkezésre álló forrásainkat, azonban ennek összege csak 2020. év elején a zárási feladatok elvégzése után állapítható meg.

## Finanszírozási bevételek

Hitelfelvétellel önkormányzatunk nem számol.

# Kiadások

A költségvetés tervezésekor a rendelkezésre álló erőforrásokat a költségvetési intézményrendszer működőképességének fenntartására, szakmai feladat-ellátás eddigi szakmai színvonalának emelésével vagy az eddigi megtartásával és az önkormányzati kötelező alapfeladatok ellátására kell hangsúlyt fektetni, azaz a tartós bevételi források nagyságrendjéhez kell igazítani a kötelező feladatok ellátását és a fennmaradó szabad forrás mértékére figyelemmel lehet dönteni az önként vállalt feladatok köréről.

Az önkormányzati fenntartásban működő intézmények, valamint az önkormányzati hivatal 2020. évi költségvetési tervének összeállítására vonatkozóan elsődlegesen a korábbi évek gyakorlatában már bevált bázis szemléletű tervezést, mint alapelvet javasoljuk az évközben megvalósult új fejlesztések, új feladatok, a Képviselő-testület döntéseinek, valamint a 2020. január 1-jével hatályba lépő jogszabályváltozások hatásainak figyelembevételével.

## Személyi juttatások

A városi önkormányzat érdekeltségi körében működő költségvetési intézmények – Lébényi Óvoda-Bölcsőde, Lébényi Közös Önkormányzati Hivatal - illetve az önkormányzat által foglalkoztatottak részére az ágazati jogszabályokban meghatározottak, az önkormányzati hivatal esetében a Képviselő-testület által jóváhagyott illetményalappal számolt törvény szerinti illetményeken felül 2020. évben cafeteria juttatásként bruttó 200 E Ft/álláshely/év tervezhetők.

A személyi juttatások összegét jelentősen befolyásolja a garantált bérminimum és minimálbér összege. Várhatóan a minimálbér összege az eddigi 149000 Ft-ról 161000 Ft-ra, míg a garantált bérminimum összege 195000 Ft-ról 210600 Ft-ra módosul (8 %-os emelkedés). További változást idézhet elő a képviselői tiszteletdíj igénybevétele, átcsoportosítása.

## Munkadókat terhelő járulékok

A közterhek meghatározása szigorúan együtt mozog a személyi juttatások összegével. 2019. júliustól a szociális hozzájárulás mértéke csökkent. A juttatásokat terhelő adómérték 17,5 %. Egyéb személyi juttatásokat terhelő adók mértéke nem változott.

## Dologi kiadások

A dologi kiadások jövő évi tervezésénél is a bázis év teljesítési adatai az irányadók, figyelembe véve az évközi változások költségekre gyakorolt hatásait.

Dologi kiadásokat az alábbiak szerint kell összeállítani:

* készletbeszerzés
* kommunikációs szolgáltatások
* szolgáltatási kiadások
* kiküldetések, reklám kiadások
* különféle befizetések és egyéb dologi kiadások.

A dologi kiadások nagy részét az intézmények működtetésével és a település üzemeltetés zavartalan lebonyolításával és a felmerülő rezsi költségek alkotják. Fontos, hogy üzemeltetés során a megfontolt és takarékos gazdálkodást folytassunk. Megtakarítást érhetünk el a képzett szakemberekből álló karbantartási csoport révén, A szakmai munka megfelelő szinten tartásához szükséges különböző szerszámok, gépek beszerzése.

Javasoljuk az önkormányzat tulajdonát képező ingatlanok felmérését, abból a szempontból, hogy milyen karbantartási munkák elvégzése szükséges. Figyelembe kell venni továbbá a tulajdonunkat képező járművek fenntartási költségeit, a biztonságos működéshez szükséges karbantartások kiadásait.

Az elmúlt években nagy hangsúlyt fektettünk városunk közművelődési tevékenységére. A központi költségvetésből e célra biztosított forrás e területen foglalkoztatottak bérét sem fedezi, ezért jelentős összegű kiegészítés szükséges az eddigiekben elvárt és megszokott szakmai színvonal megtartásához. A következő évben azonban megtakarítást érhetünk el a munkakör átszervezéssel. A jelenlegi könyvtáros betölti az öregségi nyugdíj korhatárt és a feladat további ellátására nem tervezzük az álláshely betöltését, hanem a közművelődés területén dolgozók látnák el a feladatot.

Szükséges a dologi kiadások között úgynevezett „biztonsági tartalékot” képezni, hogy a váratlan kiadások ne okozzanak fennakadást a működtetés, üzemeltetés során.

## Ellátottak pénzbeli juttatásai

Az ellátottak pénzbeli juttatásai jogcímen tervezett kiadásokat (segélyek, a szociális rendelet alapján adott támogatások) szintén a bázis év várható teljesítési adatainak a figyelembevételével javasoljuk megtervezni. A jelentős iparűzési adóbevételeink miatt e feladat ellátásra a központi költségvetés nem biztosít forrást, de ennek ellenére ez kötelező feladat. Az idei évben bevezetésre került a „születési támogatás”, amely a helyi rendeletben meghatározottak alapján az újszülöttek után jár az érintetteknek. Kérjük e támogatási forma megtartását.

## Egyéb működési célú támogatási kiadások

Az egyéb működési célú kiadásokon belül egyrészt az államháztartáson belülre (pl: Mosonmagyaróvári Térségi Társulás), illetve az államháztartáson kívülre (kulturális és sport szervezetek, civil szervezetek) nyújtott működési támogatások szerepelnek.

### Államháztartáson belülre nyújtott támogatások

Önkormányzatunk megalakulása óta tagja a Mosonmagyaróvári Térségi Társulásnak. Megállapodás alapján a társulás az alábbi feladatokat látja el:

* házi segítségnyújtás,
* idősek nappali ellátása,
* gyermekvédelmi feladatok ellátás,
* szociális étkeztetés.

Az elvégzett feladatokért a társulás tagjai lakosság szám alapján tagdíjat fizetnek, illetve néhány feladat után megtérítik a feladat-alapú támogatás és tényleges kiadások különbözetét. Az idei évre 12390 E Ft került megtervezésre, melyből eddig – 2019. október 31-ig - kifizetésre 11840 E Ft került. A jövő évi hozzájárulás mértéke még nem ismert, de legalább a bázis összeggel kell számolnunk. A kötelező önkormányzati feladatok ellátása a Társulás keretén belül gazdaságosabb és hatékonyabb, mintha önállóan látnánk el. Költségvetési támogatásra nem vagyunk jogosultak a kiadások fedezetére a magas iparűzési adóbevétel miatt. Ha önállóan látnánk el az idősek nappali ellátását, a házi segítségnyújtást, gyermekvédelmi szolgálat feladatait, a feladatellátáshoz elkerülhetetlen lenne a személyi állomány bővítése, amely jelentősen emelné költségvetési kiadásainkat, mint például: személy juttatások, járulékok, dologi kiadások, eszközök beszerzési és fenntartási költségei.

### Államháztartáson kívülre nyújtott támogatások

Fontos kiemelni, hogy ez önként vállalt feladat. Fő szabály, hogy az önkormányzat kötelező feladatellátását az önként vállalt feladatok nem veszélyeztethetik.

Hosszú évek tapasztalata alapján kidolgozásra került a településen és a település érdekében működő civil egyesületek támogatása. E célra keret összeg kerül az eredeti költségvetésben meghatározásra. A bejegyzett egyesületek pályázatot nyújthatnak be feladataik ellátásához és a Humán Bizottság előterjesztése alapján a végső támogatási döntést a Képviselő-testület foglalja határozatba. 2019. évi támogatási keretösszeg módosított előirányzata 24000 E Ft.

Szintén itt kerül kimutatásra a Képviselők részére biztosított pénzösszeg, amellyel a kötelező feladat-ellátást vagy az önként vállalt feladat-ellátást támogathatják.

## Felhalmozási kiadások

Az elmúlt években jelentős összegű beruházásokat, felújításokat tudtunk végrehajtani, leginkább a pályázati forrásoknak köszönhetően. Azonban számolni kell azzal is, hogy a benyújtott pályázatok hosszadalmas elbírálása miatt a támogatás és a tényleges kiadások közötti különbözetet saját bevételeink terhére kell kiegészíteni. Érdemes tartalékot képezni ezekre a kiadásokra.

Konkrét fejlesztésekről a Képviselő-testületnek kell döntést hozni, de az idei évben pozitív elbírálásban részesült pályázatokat meg kell valósítani, amelyek a következők:

* Önkormányzati tulajdonú közutak felújítása – Akácfa utca,
* Járdaépítés,
* Óvoda udvari játékok beszerzése és telepítése.

A költségvetési bevételi főösszeg ismerete nélkül számszerűsíteni még nem tudjuk a fejlesztésekre rendelkezésre álló kötelezettségvállalások összegét, de az alábbi fejlesztések szolgálnák városunk érdekeit:

* Renault jármű cseréje,
* Egészségház fejlesztése – kardiológiai szoba kialakítása, berendezése,
* Közvilágítási rendszer fejlesztése: az elavult lámpatestek cseréje ledes lámpatestekre,
* Járdafelújítás,
* Buszmegálló kialakítás – Fő út 45.
* Tornacsarnok takarítógép beszerzés,
* Önkormányzati hivatal bejárati ajtók cseréje, a hivatal előtti járda és parkoló felújítása.

A fejlesztések értékeinek megalapozásához szükséges a döntések mielőbbi meghozatala.

# Lébényi Óvoda – Bölcsőde

Az önkormányzati intézmény székhelye Lébény, tagintézményei Bezi és Mecsér települések óvodái. Az intézmények finanszírozása a „gesztor” önkormányzat igénylése alapján és az intézmény részére a források biztosítása „kiskincstári” rendszerben történik. A köznevelési feladat-ellátás támogatási összegeit a költségvetési törvény részletesen tartalmazza. Az intézményi feladatok ellátására köznevelési támogatások és a szociális jogcímek között, mint bölcsőde működési támogatása vonatkozik.

Előterjesztésünk korábbi részében már ismertetésre kerültek az ide vonatkozó összegek, de a változásokat szeretnénk bemutatni.

Sajnos az előző évhez képest csak csekély összegű emelés tapasztalható a köznevelési támogatások között az alábbi jogcímeken:

* Pedagógusok munkáját közvetlenül segítők átlagbérének támogatási összege 2205 E Ft/létszám/év helyett 2400 E Ft/létszám/év, emelkedés 8,8 % emelkedés,
* az óvod működtetési támogatás fajlagos összege 81700 Ft/fő/év helyett 97400 Ft/fő/év, 19,7 % emelkedés,
* nemzetiségi pótlék 563000 Ft/év/fő helyett 811600 Ft/fő/év összegre, azaz 44 %-kal módosult. ez a támogatás csak a Bezi tagintézményt érinti, mert csak ott folyik nemzetiségi oktatás.

Egyéb jogcímeken a támogatások fajlagos összege megegyezik az idei év támogatási összegeivel.

A bölcsődei feladat-ellátásra biztosított támogatások összegében az előző évhez képest nem történt változás.

Az intézményi gyermek létszám változások hatással vannak a finanszírozási összegekre. A gyermeklétszám változása miatt a költségvetési évben kétszer kezdeményezhetünk módosítást, májusban és októberben.

Mint már az előzőekben jeleztük az önkormányzatokat megillető köznevelési támogatás nem fedezi a felmerülő kiadásokat, így szükséges a kiegészítés saját forrásaink terhére, amely Bezi és Mecsér Községeket is terheli a tagintézménybe járó gyermekek létszáma alapján.

A költségvetési támogatásokon kívül csak az étkezési díjak bevételeivel számolhatunk, de a jogszabály által előírt támogatásokat biztosítanunk kell.

A költségvetés tervezése az intézményvezetők közreműködésével történik. Az intézményi kiadások struktúrája megegyezik az önkormányzatéval. A legjelentősebb kiadási tétel a személyi juttatások és ezek közterhei. Fontos kiemelni, hogy az intézmény által foglalkoztatott közalkalmazottak juttatásainak meghatározása szigorú jogszabályok alapján történik. A jogszabályban előírt kötelező juttatásokon kívül a foglalkoztatottak cafeteria juttatásban részesülnek bruttó 200 E Ft/fő/év.

Az intézményi dologi kiadások között az épületek fenntartási költségei, a feladat-ellátáshoz szükséges beszerzési költségek, egyéb kiadások és az előzetesen felszámított ÁFA összege kerül megtervezésre. A feladat-ellátást biztosító épületek korszerűek, a mai kor követelményeinek megfelelnek, de ennek ellenére is kell számolni karbantartási költségekkel is, és az elhasználódott eszközök és anyagok pótlásával.

# Lébényi Közös Önkormányzati Hivatal

Az önkormányzati hivatal ellátja a

* az önkormányzat működésével,
* a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával,
* az önkormányzatok egymás közötti, valamint az állami szervekkel történő együttműködésének összehangolásával kapcsolatos, valamint
* az önkormányzati bizottságok működésével összefüggő, ügyviteli jellegű,
* a polgármester által a jegyző javaslatainak figyelembevételével meghatározott feladatokat.

Az önkormányzat központi költségvetésből származó bevételeit már bemutattuk. Az önkormányzati hivatal esetében is a támogatás igénylés és kimutatás az önkormányzat költségvetési rendeletében történik, és intézményfinanszírozás keretében kerül átadásra a hivatal részére.

A feladat-alapú támogatási rendszer kialakítása óta a jövő évben jelentősebb összegű támogatás növekedéssel számolhatunk. Számszerűsítve az előző évi 4580 E Ft/fő fajlagos összeg helyett 5450 E Ft/fő összeg illeti meg az önkormányzatot, amely 18 %-os növekedésnek felel meg. A támogatás meghatározása az elismert hivatali létszám alapján a személyi és dologi kiadások átlagos költségeinek figyelembevételével történik. Esetünkben a meghatározott létszám 16,4 fő és ezzel szemben a feladatokat 14 fővel látjuk el.

A közszolgálati tisztviselőkről szóló 2011. évi CXCIX törvény szerinti illetményalap 38650 Ft, de a költségvetési törvény rendelkezései alapján a képviselő-testület rendeletben – az önkormányzat saját forrásai terhére – a jogszabályban foglaltaktól eltérően a meghatározottnál magasabb összegben is meghatározhatja az illetményalapot. Lébényben a képviselő-testület már az elmúlt években határozott az illetményalap emeléséről és így 2019. évben 55000 Ft-ban határozta meg az illetményalap összegét.

A támogatási összeg növekedése, a szociális hozzájárulási adó csökkenése és az elfogadottnál kevesebb hivatali létszám elérhetővé teszi az illetményalap emelését 60000 Ft-ra. Kérjük a javaslat elfogadását.

A kötelező bérjellegű juttatásokon kívül egyéb személyi kiadást és létszámbővítést nem tervezünk.

Dologi kiadások között szintén a feladatellátáshoz kapcsolódó költségek, szolgáltatási kiadások és a hivatal épületének fenntartási költségeit tervezzük meg. Az épület korszerűsítése miatt valószínűleg a fenntartási költségek összege csökken a bázis évhez viszonyítva vagy azonos szinten marad.

# Összegzés

Összegzésként elmondható, hogy az önkormányzatnak a jövőben is célja, hogy az Önkormányzatot sújtó beszámítási alap mellett is a működőképességét megőrizze, biztosítsa az eddigi szolgáltatások színvonalának fenntartását, valamint a fejlesztési lehetőségek ésszerű, szükségletekhez igazodó kihasználását.

Továbbra is fontos a reális szükségletek felmérése, az önkormányzati célok, elképzelések megvalósíthatóságának objektív értékelése, az önkormányzati fenntartású intézmények folyamatos működését, gazdálkodásának stabilitását biztosító intézkedések megtétele.

Követelményként fogalmazódik meg a működési bevételek és a működési kiadások, valamint a felhalmozási bevételek és a felhalmozási kiadások költségvetési egyensúlyának biztosítása. A 2020. évi költségvetés tervezésénél továbbra is alapkövetelmény a működési hiány nélküli, körültekintő, óvatos, a kötelező feladatokat előtérbe helyező költségvetési gazdálkodás.

Kérem a tisztelt Képviselő-testület tagjait az előterjesztés megvitatására és elfogadására. Amennyiben egyéb javaslataik vannak a 2020. év költségvetésének megtervezéséről, kérjük jelezzék mihamarabb, hogy azok megvalósítási lehetőségét és költség vonzatát meg tudjuk tervezni, a döntéshozatalt elősegítő előterjesztéseket időben eltudjuk készíteni.

Lébény, 2019. november 16.

 Kovács Gábor

 polgármester

1. Állami Számvevőszék véleménye a 2020. évi költségvetésről – 19097. T/6322/4. [↑](#footnote-ref-1)
2. 2019. évi LXXI. törvény [↑](#footnote-ref-2)